### NN 144/2022 (9.12.2022.), Statutarna odluka o izmjenama i dopunama Statuta Hrvatske komore poreznih savjetnika

Hrvatska komora poreznih savjetnika

2194

Na temelju članka 28. Zakona o poreznom savjetništvu (»Narodne novine« br. 127/00, 76/13, 115/16), Skupština Hrvatske komore poreznih savjetnika uz suglasnost ministra financija Republike Hrvatske, klasa: 420-02/22-01/1847, urbroj: 513-07-21-01-22-3 od 25. studenoga 2022. godine, na sjednici održanoj 1. prosinca 2022. godine donosi

STATUTARNU ODLUKU

O IZMJENAMA I DOPUNAMA STATUTA HRVATSKE KOMORE POREZNIH SAVJETNIKA

Članak 1.

U članku 3. stavak 3. točka 2. mijenja se i glasi:

»2. nadzire porezne savjetnike i trgovačka društva za porezno savjetništvo,«

Članak 2.

Članak 4. mijenja se i glasi:

»O upisu osoba s položenim ispitom za poreznog savjetnika i trgovačkih društava za porezno savjetništvo u imenike, o obnovi upisa te u drugim slučajevima u kojima odlučuju o pravima i obvezama poreznih savjetnika i trgovačkih društava za porezno savjetništvo, ako zakonom, ovim Statutom ili drugim općim aktom Komore nije drukčije određeno, ovlaštena tijela Komore odlučuju primjenjujući pravila o upravnom postupku.«

Članak 3.

Članak 6. mijenja se i glasi:

»Skupštinu čine svi porezni savjetnici upisani u Imenik osoba koje su položile ispit za poreznog savjetnika i u tekućoj su godini ispunili sve obveze prema Komori.«

Članak 4.

Članak 8. mijenja se i glasi:

»(1) Sjednice Skupštine se, u pravilu, održavaju u Zagrebu, a iznimno Izvršni odbor može odrediti da se sjednica održi u kojem drugom mjestu.

(2) Sjednice Skupštine mogu se održavati i putem elektroničke komunikacije, odnosno na daljinu i u stvarnom vremenu, pri čemu će se članove Skupštine prilikom slanja poziva na sjednicu obavijestiti da se sjednica održava putem sredstava elektroničke komunikacije, te o načinu pristupa i glasovanja na sjednici.«

Članak 5.

U članku 9. stavci 1. i 2. mijenjaju se i glase:

»(1) Poziv na redovitu ili izvanrednu sjednicu Skupštine mora biti poslan svim članovima Komore običnom ili elektroničkom poštom najkasnije 15 dana prije sjednice. Poziv se objavljuje u glasilu Komore i na internetskoj stranici Komore, a može se objaviti i u dnevnim javnim glasilima.

(2) U pozivu na sjednicu Skupštine treba biti označeno način održavanja sjednice, mjesto i vrijeme održavanja sjednice te prijedlog dnevnog reda sjednice.«

Članak 6.

U članku 10. stavci 1., 2. i 3. mijenjaju se i glase:

»(1) Skupština može održati sjednicu i donositi pravovaljane odluke ako joj prisustvuje većina članova s pravom glasa.

(2) Skupština donosi odluke većinom glasova prisutnih članova s pravom glasa u skladu s načinom održavanja sjednice.

(3) Član Skupštine kojem je pravomoćnim rješenjem privremeno (u vremenu trajanja oduzetog prava) ili trajno oduzeto pravo na obavljanje djelatnosti ili je brisan iz Imenika poreznih savjetnika, nema pravo sudjelovati u radu Skupštine.«

Članak 7.

U članku 11. stavak 1. točka 4. mijenja se i glasi:

»4. bira i razrješava dužnosti člana ili članove Izvršnog odbora,«

Članak 8.

U članku 15. točka 2. mijenja se i glasi:

»2. predlaže najmanje tri člana povjerenstva pred kojim se polaže ispit za poreznog savjetnika,«

Točka 4. briše se.

Točka 9. mijenja se i glasi:

»9. donosi odluku o preuzimanju osiguranja od odgovornosti u ime poreznih savjetnika i trgovačkih društava za porezno savjetništvo,«

Točka 15. mijenja se i glasi:

»15. daje prethodno odobrenje predsjedniku za kupnju, prodaju, opterećenje i zakup nekretnina, te za sklapanje pravnih poslova čija vrijednost premašuje 4.000,00 eura,«

Dosadašnje točke od 5. do 18. postaju točke od 4. do 17.

Članak 9.

U članku 16. stavak 1. mijenja se i glasi:

»(1) Sjednicu Izvršnog odbora saziva predsjednik Komore. Izvršni odbor održava se na redovitim sjednicama uživo ili putem elektroničke komunikacije, odnosno na daljinu i u stvarnom vremenu najmanje jednom u tri mjeseca. U slučaju potrebe može se sazvati izvanredna sjednica, koja se mora održati ako to zahtijeva više od polovine članova Izvršnog odbora.«

Stavak 5. mijenja se i glasi:

»(5) Odluke Izvršnog odbora objavljuju se na internetskoj stranici Komore ili u glasilu Komore.«

Članak 10.

Članak 17. mijenja se i glasi:

»Za izvršenje poslova iz svojeg djelokruga Izvršni odbor imenuje sljedeća radna tijela:

1. Odbor za porezno savjetničke standarde i etiku

2. Odbor za stručno osposobljavanje, trajno stručno usavršavanje i provođenje ispita

3. Odbor za pritužbe

4. Odbor za izravne poreze

5. Odbor za neizravne poreze

6. Odbor za porezno pravo, porezni postupak i međunarodnu suradnju.«

Članak 11.

Naslov iznad članka 18. mijenja se i glasi:

»Odbor za porezno savjetničke standarde i etiku«

Članak 12.

Naslov iznad članka 19. mijenja se i glasi:

»Odbor za stručno osposobljavanje i trajno stručno usavršavanje te provođenje ispita«

Članak 13.

Članak 19. mijenja se i glasi:

»(1) Odbor za stručno osposobljavanje i stalno stručno usavršavanje te provođenje ispita ima tri člana: na čelu mu je član Izvršnog odbora Komore, a dva člana bira Izvršni odbor Komore.

(2) Odbor za stručno osposobljavanje i stalno stručno usavršavanje te provođenje ispita:

1. izrađuje i predlaže Program za polaganje ispita za poreznog savjetnika i Pravilnik o postupku i uvjetima za polaganje ispita za poreznog savjetnika

2. priprema i provodi obrazovanje za polaganje ispita za poreznog savjetnika

3. zajedno s Povjerenstvom za polaganje ispita za poreznog savjetnika, organizira i provodi ispite za poreznog savjetnika

4. obavlja i druge poslove u skladu s odlukama i preporukom Skupštine i Izvršnog odbora.

(3) Odbor za stručno osposobljavanje i stalno stručno usavršavanje te provođenje ispita organizira i provodi obrazovanje i obavješćivanje poreznih obveznika o primjeni poreznih propisa.«

Članak 14.

Naslov iznad članka 20. mijenja se i glasi:

»Odbor za pritužbe«

Članak 15.

U članku 20. stavci 3., 4. i 5. mijenjanju se i glase:

»(3) Odbor prima od korisnika usluga ili od poreznog savjetnika i trgovačkih društava za porezno savjetništvo obavijesti o neopravdanom raskidu ugovora o poreznom savjetništvu, razmatra ih te daje Izvršnom odboru prijedlog za poduzimanje mjera radi otklanjanja nepravilnosti.

(4) Odbor prima od poreznog savjetnika i trgovačkih društava za porezno savjetništvo obavijesti o onemogućavanju obavljanja poreznog savjetništva te o tome obavještava Komoru.

(5) Odbor razmatra pritužbe na rad poreznih savjetnika, trgovačkih društava za porezno savjetništvo i stručnih službi Komore te drugih tijela Komore.«

Članak 16.

Naslov iznad članka 21. mijenja se i glasi: »Odbor za izravne poreze«.

Članak 17.

Naslov iznad članka 23. mijenja se i glasi: »Odbor za porezno pravo, porezni postupak i međunarodnu suradnju«.

Članak 18.

U članku 23. stavak 1. mijenja se i glasi:

»(1) Odbor za porezno pravo, porezni postupak i međunarodnu suradnju ima tri člana; na čelu mu je član Izvršnog odbora Komore, a dva člana bira Izvršni odbor Komore.«

Članak 19.

U članku 25. stavak 1. točka 7. mijenja se i glasi:

»7. donosi rješenje o brisanju iz imenika Komore na zahtjev poreznog savjetnika ili trgovačkog društva za porezno savjetništvo,«

Članak 20.

U članku 34. stavak 2. mijenja se i glasi:

»(2) Članarina se plaća godišnje u paušalnom iznosu prema posebnoj odluci koju donosi Skupština Komore srazmjerno razdoblju članstva u tekućoj godini.«

Članak 21.

U članku 39. stavak 3. mijenja se i glasi:

»(3) Porezni savjetnik i trgovačko društvo za porezno savjetništvo kojima je izdan nalog za otklanjanje nepravilnosti, odnosno nalog za provedbu dodatnih mjera, može u roku od 15 dana od primitka naloga uložiti prigovor Izvršnom odboru.«

Članak 22.

U članku 40. stavak 1. mijenja se i glasi:

»(1) Ako porezni savjetnik ili trgovačko društvo za porezno savjetništvo svojim ponašanjem u obavljanju porezno savjetničke djelatnosti ili privatnom životu vrijeđa čast i ugled djelatnosti ili dovede u pitanje povjerenje u porezno savjetničku djelatnost, ako povrijedi službenu dužnost, osobito ako nepropisno obavlja službene radnje ili ako ih svojom krivnjom odugovlači, kaznit će se zbog neurednosti ili stegovnog prijestupa.«

Stavak 3. mijenja se i glasi:

»(3) Porezni savjetnik ili trgovačko društvo za porezno savjetništvo čini stegovni prijestup:

1. ako svojim pisanim ili usmenim kontaktima s tijelima Komore iste vrijeđa,

2. ako neopravdano neuredno izvršava (u uzastopnom razdoblju od tri mjeseca) materijalne obveze prema Komori,

3. ako svojim službenim radom ozbiljno ugrozi povjerenje u svoju nepristranost osobito ako povrijedi dužnost čuvanja tajne,

4. ako ne izvršava odluke tijela Komore,

5. ako dostavlja neistinite izvještaje tijelima Komore,

6. ako grubo povrijedi dužno poštivanje prema sudovima i nadzornim tijelima,

7. ako se ne pokorava pravomoćnim odlukama sudova i nadzornih tijela,

8. ako za vrijeme za koje mu je privremeno oduzeto pravo na obavljanje djelatnosti obavlja porezno savjetničke poslove ili na drugi način izigrava tu kaznu.«

Članak 23.

Članak 41. mijenja se i glasi:

»Kazne zbog neurednosti su:

1. pisana opomena i

2. novčana kazna od 650,00 do 1.300,00 eura.«

Članak 24.

Članak 42. mijenja se i glasi:

»(1) Kazne za stegovne prijestupe poreznog savjetnika i trgovačkog društva za porezno savjetništvo jesu:

1. pisani ukor ili

2. novčana kazna od 2.000,00 do 5.300,00 eura ili

3. privremeno oduzimanje prava na obavljanje djelatnosti u trajanju od jedne do pet godina ili

4. trajno oduzimanje prava na obavljanje djelatnosti.

(2) Kazna trajnog oduzimanja prava na obavljanje djelatnosti izreći će se osobito:

1. ako za vrijeme za koje mu je privremeno oduzeto pravo na obavljanje djelatnosti istu obavlja ili na drugi način izbjegava provođenje te kazne

2. ako je porezni savjetnik i/ili trgovačko društvo za porezno savjetništvo zbog ranije počinjenoga teškoga stegovnog djela bio kažnjavan kaznom o privremenom oduzimanju prava na obavljanje djelatnosti u trajanju do godine dana

3. ako je počinjenim stegovnim prijestupom porezni savjetnik i/ili trgovačko društvo za porezno savjetništvo steklo kakvu nedopuštenu imovinsku korist, novčana kazna se može izreći do dvostrukog iznosa visine te koristi, neovisno o ograničenju iz stavka 1. točke 2. ovoga članka.«

Članak 25.

Članak 43. mijenja se i glasi:

»Porezni savjetnik ili trgovačko društvo za porezno savjetništvo kojem je izrečena stegovna mjera trajnog oduzimanja prava na obavljanje djelatnosti brisat će se iz odgovarajućeg imenika i registra Komore.«

Članak 26.

U članku 55. stavak 2. mijenja se i glasi:

»(2) Imenik i registri objavljuju se u glasilu Komore ili na internet stranici Komore.«

Članak 27.

U članku 58. stavak 1. mijenja se i glasi:

»(1) Tajnik Komore je osoba s visokom stručnom spremom.«

Članak 28.

U članku 60. stavci 2. i 3. mijenjaju se i glase:

»(2) U glasilu se objavljuju akti, odluke, obavijesti tijela Komore te stručni i znanstveni radovi s područja poreznog savjetništva i drugih srodnih područja.

(3) Glasilo u pravilu izlazi jednom godišnje. Primaju ga besplatno svi članovi Komore.«

Članak 29.

Ovlašćuje se Izvršni odbor Komore da izradi pročišćeni tekst Statuta.

Članak 30.

Ova Statutarna odluka o izmjenama i dopunama Statuta stupa na snagu 1. siječnja 2023. godine, a objavit će se u »Narodnim novinama« i na internetskoj stranici Hrvatske komore poreznih savjetnika.

Predsjednik
 mr. sc. Damir Brajković, v. r.